送常上人歸黄龍省侍昭默老
作者：釋德洪
朝代：宋

paragraphs: 心花發明照十方，死生窟宅無隱藏。
此老唾笑生馨香，法中骨髓僧中王。
平生一子傳餘芳，譬如少林有神光。
只今孤憤昭默堂，天魔外道走且僵。
夢寐想見猶清涼，況子徑歸侍其傍。
明日扁舟浮渺茫，我不得俱空歎傷。
但餘一句煩寄將，幕阜山前爲舉揚。
仰山久不見臨濟，瘦損法身三尺長。